Dato: 2025-03-19

Sammendrag: Dommer: Falch

Den 19. mars 2025 ble det med hjemmel i tvisteloven § 19-2 annet ledd av dommer Falch i
HR-2025-512-F, (sak nr. 24-198656SIV-HRET), sivil sak, anke over dom:
A (advokat Kim Brügger Villanger)
mot
X kommune (advokat Frode Lauareid)
truffet slik
B E S L U T N I N G :
(1) Saken gjelder beslutning om å holde ankeforhandlingen i en barnevernsak for åpne dører.
(2) Ved beslutning 9. januar 2025 tillot Høyesteretts ankeutvalg fremmet anke over
lagmannsrettens dom 30. oktober 2024 i sak 24-045023ASD-FROS for så vidt gjelder
spørsmålet om fratakelse av foreldreansvar etter barnevernloven § 5-8.
(3) I saksforberedende møte ble det blant annet drøftet om det var aktuelt å holde
ankeforhandlingene for åpne dører. I skriv 5. mars 2025 har ankende part fremsatt begjæring
om at ankeforhandlingen skal holdes for åpne dører. Ankemotparten har gitt uttrykk for at det
ikke er nødvendig at saken går for lukkede dører.
(4) Forberedende dommer bemerker at barnevernssaker som hovedregel skal gå for lukkede
dører, jf. tvisteloven § 36-7 andre ledd første punktum. Det fremgår av annet punktum at
retten helt eller delvis kan holde forhandlingen for åpne dører dersom den private part
begjærer det og «retten finner dette ubetenkelig ut fra hensynet til sakens opplysning, til den
private part selv og andre». Det er tale om en snever unntaksregel,
jf. Ot.prp. nr. 51 (2004–2005) side 502.
(5) Den delen av saken som er fremmet til behandling er begrenset. Samværsspørsmålet ble ikke
tillatt fremmet. Det skal ikke være noen forklaring fra sakkyndig. Det er videre en viss
offentlig interesse knyttet til saken.
(6) Hensynet til de involvertes privatliv og anonymitet tilsier imidlertid at dørene bare bør åpnes
under enkelte betingelser, på tilsvarende måte som i HR-2019-2423-J og HR-2021-2545-F.
I sistnevnte beslutning avsnitt 7 og 8 heter det:

2
«Hensynet til foreldrenes og barnas privatliv og anonymitet kan ivaretas ved at det ikke
brukes navn på barn, parter og kommuner eller andre opplysninger som er egnet til å
identifisere dem under ankeforhandlingen, og ved at sensitive opplysninger ikke leses opp
i retten. I stedet kan advokatene henvise til sidetall og avsnitt og be retten merke seg det
som står der, sml. HR-2019-2423-J avsnitt 7.
Samtidig tilsier hensynet til partenes anonymitet at en beslutning om åpne dører gjøres
betinget av et generelt forbud mot fotografering, filming og lydopptak. Dette omfatter
også bruk av mobiltelefon.»
(7) Tilsvarende betingelser er nødvendige i denne saken. Under disse forutsetninger finner
forberedende dommer at det er ubetenkelig av hensyn til sakens opplysning og den private
parten og hans barn at ankeforhandlingen holdes for åpne dører, jf. tvisteloven § 36-7 andre
ledd.
(8) Det vil når som helst kunne bli besluttet å lukke dørene under deler av forhandlingen, i
samsvar med hovedregelen i tvisteloven § 36-7 andre ledd, dersom det anses nødvendig for
forsvarlig behandling av saken.
S L U T N I N G
1. Ankeforhandlingen i sak nr. 24-198656SIV-HRET skal gå for åpne dører.
2. Fotografering, film- eller lydopptak er ikke tillatt uten særskilt tillatelse fra
Høyesterett.
Ingvald Falch
(sign.)
HR-2025-512-F, (sak nr. 24-198656SIV-HRET)